రిచర్డ్ నాయుడు

రిచర్డ్ నాయుడు (జననం 1963 జూన్ 28) ఒక ఇండో-ఫిజియన్ పాత్రికేయుడు. రాజ్యాంగ న్యాయవాది, 2006 ఫిజియన్ తిరుగుబాటుకు వ్యతిరేకి. అతను ట్రాన్స్పరెన్సీ ఇంటర్నేషనల్ ఫిజి కి మాజీ డైరెక్టరు.

నాయుడు ఫిజి ప్రధాన మంత్రి టిమోసి బవాద్రాకు ప్రతినిధిగా పనిచేశాడు. 1987 ఫిజియన్ తిరుగుబాటుల సమయంలో ఆయనను ఐటౌకీ ఉగ్రవాదులు కొట్టారు.  ఆయన ఇంటిని తగలబెట్టారు. తరువాత సైనిక పాలన ఆయనను న్యూజిలాండ్‌కు బహిష్కరించింది. న్యూజిలాండ్‌లో బహిష్కరణలో ఉన్నప్పుడు ఆయన ఆక్లాండ్ విశ్వవిద్యాలయంలో న్యాయ పట్టా కోసం చదువుకున్నాడు.   న్యూజిలాండ్‌లో న్యాయవాదిగా పనిచేసిన తర్వాత, 1995లో ఫిజికి తిరిగి వచ్చాడు.

అతను ఖరాసే ప్రభుత్వం తెచ్చిన సయోధ్య, సహనం, ఐక్యత బిల్లును వ్యతిరేకించాడు. అది రాజ్యాంగ విరుద్ధమని పేర్కొన్నాడు.  2005-2006 ఫిజియన్ రాజకీయ సంక్షోభ సమయంలో, ఎన్నికైన ప్రభుత్వానికి ఫిజీ రిపబ్లిక్ సైనిక దళాల కమాండర్ ఫ్రాంక్ బైనిమారామాను తొలగించే అధికారం ఉందని, ఫిజి అధ్యక్షుడు ఎన్నికైన ప్రభుత్వ సలహాను పాటించాలని వాదించాడు.

 నాయుడు, 2006 తిరుగుబాటు 
2006 ఫిజియన్ తిరుగుబాటును చట్టవిరుద్ధం, రాజ్యాంగ విరుద్ధమని నాయుడు వ్యతిరేకించాడు. క్రిస్మస్ సందర్భంగా క్వీన్ ఎలిజబెత్ బ్యారక్స్‌లో సైన్యం ఆరుగురు ప్రజాస్వామ్య అనుకూల కార్యకర్తలను నిర్బంధించి కొట్టడాన్ని ఆయన ఖండించాడు. అటువంటి ఉల్లంఘనలకు వ్యతిరేకంగా నిలబడాలని ఫిజి మానవ హక్కుల కమిషన్‌కు పిలుపునిచ్చాడు. తిరుగుబాటుకు మద్దతు ఇచ్చిన ఫిజి మానవ హక్కుల కమిషన్‌కు వ్యతిరేకంగా కూడా నాయుడు మాట్లాడాడు. తిరుగుబాటును ఆమోదించిన కమిషన్ డైరెక్టరు షైస్తా షమీమ్ రాసిన నివేదికను ఎగతాళి చేశాడు. జనవరి 16న, సైన్యం రతు జోసెఫా ఇలోయిలోను అధ్యక్ష పదవికి పునరుద్ధరించిందనే ప్రకటనను నాయుడు తోసిపుచ్చాడు. అది అత్యవసర పరిస్థితినీ, తాత్కాలిక ప్రభుత్వాన్నీ చట్టబద్ధం చేయలేదని అన్నారు.

జనవరి 23న నాయుడు రేడియో న్యూజిలాండ్‌కు ఇచ్చిన ఇంటర్వ్యూలో ఫిజి అధ్యక్షుడు రతు జోసెఫా ఇలోయిలో సైన్యానికీ, "చట్టవిరుద్ధమైన" తాత్కాలిక ప్రభుత్వానికీ కీలుబొమ్మ అని విమర్శించాడు.  తాత్కాలిక ప్రభుత్వం తనకు నచ్చని కోర్టు తీర్పుల నుండి తప్పించుకోవడానికి "చట్టవిరుద్ధమైన చట్టాలను" రూపొందిస్తోందని ఆయన ఆరోపించినట్లు కూడా వార్తలు వచ్చాయి. తరువాత సైన్యం ఆయనను అరెస్టు చేసి విచారణ కోసం క్వీన్ ఎలిజబెత్ బ్యారక్స్‌కు తీసుకెళ్లింది. ఫిజి సైనిక అటార్నీ జనరల్ అయియాజ్ సయ్యద్-ఖైయుమ్,   మానవ హక్కుల కమిషనర్, ఫిజి మహిళా సంక్షోభ కేంద్రం సమన్వయకర్త షమీమా అలీల జోక్యం తర్వాత ఆయన విడుదలయ్యాడు.

 తిరుగుబాటు తర్వాత 
తిరుగుబాటు తరువాత, నాయుడు ఫిజి లా సొసైటీ ఉపాధ్యక్షుడు టుపౌ ద్రౌనిడాలో, ఫిజి టైమ్స్ వంటి పాలన వ్యతిరేకులకు ప్రాతినిధ్యం వహించాడు.   2009 మేలో అతనికి సైనిక వ్యతిరేక బ్లాగుతో సంబంధం ఉందనే అనుమానంతో అతన్ని అదుపులోకి తీసుకున్నారు. అతని కంప్యూటర్‌ను తనిఖీ చేశారు.   2009 జూన్‌లో పోలీసుల బెదిరింపుల కారణంగా అతను, ఫిజీ ఇన్‌స్టిట్యూట్ ఆఫ్ అకౌంటెంట్స్ కాంగ్రెస్‌లో ప్రసంగించడం నుండి వైదొలిగాడు. తరువాత ఫిజీ లా సొసైటీ వార్షిక సర్వసభ్య సమావేశానికి వెళ్ళేందుకు అనుమతి నిరాకరించినందుకు సైనిక పాలనను విమర్శించాడు.

2015లో ఆయన కొంతకాలం రాజ్యాంగ కార్యాలయాల కమిషన్‌లో ప్రతిపక్ష నామినీ నాయకుడిగా పనిచేశాడు.  నవంబరులో, ఆ పదవి పాలకులకు రబ్బరు స్టాంపు అని విమర్శించి, రాజీనామా చేసాడు. తరువాత ఆయన, ప్రభుత్వం ప్రతిపాదించిన పార్లమెంటరీ అధికారాలు, హక్కుల బిల్లు, ప్రవర్తనా నియమావళి బిల్లు వాక్స్వాతంత్ర్యాన్ని దెబ్బతీస్తున్నాయని విమర్శించాడు. 

2022 నవంబరులో రాసిన ఫేస్‌బుక్ పోస్టులో, తీర్పులో స్పెల్లింగ్ తప్పును ఎత్తి చూపినందుకు అతనిపై కోర్టు ధిక్కార నేరానికి శిక్ష విధించారు.   ఈ శిక్షను అమ్నెస్టీ ఇంటర్నేషనల్,  కామన్వెల్త్ లాయర్స్ అసోసియేషన్,  న్యూజిలాండ్ లా సొసైటీ,  లా కౌన్సిల్ ఆఫ్ ఆస్ట్రేలియా,  న్యాయ విద్యావేత్తలు ఖండించారు.  2023 జూలైలో కోర్టు, ఆ శిక్షను పక్కన పెట్టి, అభియోగాన్ని కొట్టివేసింది.

 మూలాలు 

వర్గం:జీవిస్తున్న ప్రజలు